ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σχετικά με την εφαρμογή του τίτλου του προϋπολογισμού B5-504 «Μέτρα υπέρ της σταδιακής ενσωματώσεως των δραστηριοτήτων που χρηματοδοτούνται βάσει της ΕΚΑΧ στο γενικό προϋπολογισμό»

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

1.1. Νομική βάση

1.2 Στόχοι

1.3 Δημοσιονομικές πτυχές

1.4 Ανθρώπινοι πόροι

2. Ανάπτυξη του σχεδίου

2.1 Αρχικές αναλύσεις εφαρμογής

2.2 Νέα Προσέγγιση και Εξεύρεση Εταίρων για το Σχέδιο

2.3 Στάδια εφαρμογής του «Ταμείου Εγγυήσεων EUROFER»

3. Εταίροι του σχεδίου

3.1 Η ΕUROFER

3.2 Ενδιάμεσοι Χρηματοπιστωτικοί Οργανισμοί (ΕΧΟ)

4. Μέσα εφαρμογής

4.1 Η Πιστωτική και Διαχειριστική Συμφωνία (ΠΔΣ) μεταξύ της Ευρωπαϊκής Επιτροπής και της EUROFER

4.2 Οι Συμφωνίες Εγγύησης μεταξύ της EUROFER και των Ενδιάμεσων Χρηματοπιστωτικών Οργανισμών (ΕΧΟ)

4.3 Οι Εγγυήσεις (Εγγυητικές Επιστολές)

4.4 Ο λογαριασμός καταπιστεύματος

5. Παρακολούθηση του Σχεδίου

6. Αποτελέσματα

6.1 Χρησιμοποίηση των κεφαλαίων

6.2 Κατάταξη των δικαιούχων

6.3 Δημιουργία θέσεων απασχόλησης

6.4 Αθετήσεις υποχρεώσεων

7. Αξιολόγηση

8. Συμπέρασμα

Παράρτημα: Παρατηρήσεις της αρμόδιας για τον προϋπολογισμό αρχής σχετικά με τον τίτλο του προϋπολογισμού B5-504

1. εισαγωγη

Ο τίτλος του προϋπολογισμού B5-504 («Μέτρα υπέρ της σταδιακής ενσωματώσεως των δραστηριοτήτων που χρηματοδοτούνται βάσει της ΕΚΑΧ στο γενικό προϋπολογισμό» - βλέπε το παράρτημα) προβλέπει 2 εκατ. EUR για ένα δοκιμαστικό σχέδιο προκειμένου να ελεγχθεί η σκοπιμότητα μέτρων υπέρ των περιφερειών «όπου πραγματοποιείται αναδιάρθρωση της βιομηχανίας στους κλάδους του άνθρακα και του χάλυβα». Εφαρμόστηκε το 2001 με τη σύσταση ταμείου εγγυήσεων για την υποστήριξη της δημιουργίας θέσεων απασχόλησης στις επιλέξιμες περιφέρειες.

Το ταμείο εγγυήσεων το διαχειρίζεται ως καταπίστευμα για λογαριασμό της Επιτροπής η EUROFER, η Ευρωπαϊκή Συνομοσπονδία Βιομηχανιών Σιδήρου και Χάλυβα. Η EUROFER χορηγεί εγγυήσεις που καλύπτουν κατά ένα μέρος δάνεια και επενδύσεις μετοχικού κεφαλαίου που πραγματοποιούν εξειδικευμένοι ενδιάμεσοι χρηματοπιστωτικοί οργανισμοί σε καινοτόμες μικρομεσαίες επιχειρήσεις (ΜΜΕ), περιλαμβανομένων των εκκινήσεων επιχειρήσεων, σε περιφέρειες «όπου πραγματοποιείται αναδιάρθρωση της βιομηχανίας στους κλάδους του άνθρακα και του χάλυβα».

Για να διασφαλισθεί η μέγιστη οικονομική αποδοτικότητα του δοκιμαστικού σχεδίου εντός του δημοσιονομικού ανώτατου ορίου των 2 εκατομμυρίων EUR, κατέστη αναγκαίος ο περιορισμός της γεωγραφικής κάλυψης του σχεδίου σε συγκεκριμένα κράτη μέλη και περιφέρειες της ΕΕ. Οι περιφέρειες αυτές βρίσκονται στο Βέλγιο (Βαλονία), στη Γαλλία, στη Γερμανία (Ντόρτμουντ) και στο Ηνωμένο Βασίλειο.

Επειδή οι περισσότερες παραδοσιακές περιφέρειες παραγωγής λιθάνθρακα του Βελγίου, της Γαλλίας, του Ηνωμένου Βασιλείου και της Γερμανίας εμπίπτουν στο περιφερειακό πεδίο εφαρμογής του σχεδίου, η ακολουθούμενη προσέγγιση έχει επίσης εξυπηρετήσει τα συμφέροντα της κοινοτικής βιομηχανίας λιθάνθρακα.

Το ταμείο εγγυήσεων θεωρήθηκε το πιο κατάλληλο μέσο για την εφαρμογή αυτού του τίτλου του προϋπολογισμού, δεδομένου ότι έχει μεγαλύτερο αποτέλεσμα μόχλευσης από τα άμεσα δάνεια ή τις επιχορηγήσεις. Σκοπός των εγγυήσεων αυτών είναι η υποστήριξη της δημιουργίας νέων θέσεων απασχόλησης, με τη διευκόλυνση της πρόσβασης των ΜΜΕ των υπόψη περιφερειών σε επενδυτικά κεφάλαια (δάνεια ή/και επενδύσεις μετοχικού κεφαλαίου).

Ο κύριος στόχος του νέου μέσου είναι να προσφέρει συνεχή στήριξη της ανασυγκρότησης στις περιφέρειες παραγωγής άνθρακα και χάλυβα μετά τη λήξη της συνθήκης ΕΚΑΧ τον Ιούλιο του 2002.

Η συνεργασία της EUROFER με έμπειρους εξωτερικούς εταίρους (ενδιάμεσους χρηματοπιστωτικούς οργανισμούς) που είναι ειδικευμένοι στον τομέα της υποστήριξης των ΜΜΕ και της δημιουργίας θέσεων απασχόλησης έχει συμβάλει στην επιτυχία του συγκεκριμένου δοκιμαστικού σχεδίου, το οποίο, στην παρούσα φάση, έχει καταδείξει ότι το μέσο ανταποκρίνεται σε αντίστοιχη ανάγκη της αγοράς.

1.1. νομικη βαση

Η παρούσα έκθεση υποβάλλεται στο Ευρωπαϊκό Κοινοβούλιο όπως προβλεπόταν στην πρώτη έκθεση [1], με βάση τις παρατηρήσεις που διατύπωσε το 1999 η αρμόδια για τον προϋπολογισμό αρχή σχετικά με τον τίτλο B5-504N του γενικού προϋπολογισμού της ΕΕ για το έτος 2000 [2].

[1] COM 2002 154 Τελικό, της 10/04/2002, σελ. 13, σημείο 5.2.

[2] Βλ. το παράρτημα.

Σύμφωνα με το σημείο 37(α)(i) της Διοργανικής Συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [3], δεν απαιτείται συγκεκριμένη νομική βάση για την εφαρμογή του υπόψη τίτλου του προϋπολογισμού, επειδή πρόκειται για δοκιμαστικό σχέδιο.

[3] ΕΕ C 172, 18.6.1999, σελ. 1.

1.2 στοχοι

1.2.1 Γενικός στόχος

Ο γενικός στόχος των μέτρων που προβλέπονται στο πλαίσιο του τίτλου του προϋπολογισμού B5-504 ήταν η χρηματοδότηση μέτρων για τη διευκόλυνση της μετάβασης από δραστηριότητες χρηματοδοτούμενες παραδοσιακά από τον προϋπολογισμό της ΕΚΑΧ προς προγράμματα που υπάρχουν στο γενικό προϋπολογισμό, με έμφαση στα Διαρθρωτικά Ταμεία και την έρευνα. Σκοπός είναι η προώθηση της ίδρυσης καινοτόμων επιχειρήσεων (ΜΜΕ) που συνδέονται με τη βιομηχανική μετατροπή των περιφερειών παραγωγής άνθρακα και χάλυβα.

1.2.2 Ειδικός στόχος

Ειδικός στόχος του δοκιμαστικού σχεδίου είναι η τόνωση της δημιουργίας θέσεων απασχόλησης σε περιφέρειες της ΕΕ όπου πραγματοποιείται αναδιάρθρωση της βιομηχανίας στους κλάδους άνθρακα και χάλυβα, με την υποστήριξη των επενδυτικών δραστηριοτήτων καινοτόμων ΜΜΕ.

1.3 δημοσιονομικεσ πτυχεσ

Αναλήψεις υποχρεώσεων σε εκατομμύρια EUR:

>ΘΕΣΗ ΠIΝΑΚΑ>

Πληρωμές σε εκατομμύρια EUR:

>ΘΕΣΗ ΠIΝΑΚΑ>

Υπολογισμός του κόστους:

Το ποσό των 2 εκατ. EUR αποτελεί το ανώτατο όριο. Το ακριβές συνολικό κόστος, που δεν επιτρέπεται να υπερβεί τα 2 εκατομμύρια EUR, αναμένεται να υπολειφθεί σημαντικά του ανωτέρω ποσού, δεδομένου ότι τα μέχρι σήμερα αποτελέσματα υποδηλώνουν ότι οι καταπτώσεις εγγυήσεων δεν πρόκειται κατά πάσα πιθανότητα να είναι ιδιαίτερα υψηλές.

1.4 ανθρωπινοι ποροι

Καθώς το ταμείο εγγυήσεων τελεί το ίδιο υπό τη διαχείριση της EUROFER, η παρακολούθηση της λειτουργίας του από την Επιτροπή δεν απαίτησε πρόσθετο προσωπικό. Η κάλυψη των σχετικών αναγκών στη συγκεκριμένη περίπτωση είναι δυνατή με την απασχόληση προσωπικού της Επιτροπής το οποίο ασχολείτο παλαιότερα με το πρόγραμμα δανείων ΕΚΑΧ.

2. αναπτυξη του σχεδιου

2.1 αρχικεσ αναλυσεισ εφαρμογησ

Μετά από επαφές μεταξύ διαφόρων Γενικών Διευθύνσεων (π.χ. ΓΔ ECFIN, ΓΔ EMPL, ΓΔ ENTR, ΓΔ REGIO, ΓΔ RTD, ΓΔ BUDG, ΓΔ FC), η εφαρμογή του τίτλου του προϋπολογισμού ανατέθηκε στη ΓΔ ECFIN τον Νοέμβριο του 1999.

Οι αρχικές αναλύσεις εφαρμογής που πραγματοποιήθηκαν κατά τα τέλη του 1999 και την άνοιξη του 2000 κατέληξαν στο συμπέρασμα ότι δεν ήταν δυνατή η εφαρμογή του τίτλου του προϋπολογισμού με τήρηση του ανώτατου ορίου των 2 εκατ. EUR και με ταυτόχρονη κάλυψη του πλήρους φάσματος όλων των κρατών μελών της ΕΕ συν όλες τις υποψήφιες χώρες, όπως είχε προταθεί από την επιτροπή προϋπολογισμών του Ευρωπαϊκού Κοινοβουλίου.

2.2 Νέα Προσέγγιση και Εξεύρεση Εταίρων για το Σχέδιο

Για τους λόγους που αναφέρονται παραπάνω, έπρεπε να βρεθεί νέα προσέγγιση για να καταστεί εφικτή η εφαρμογή αυτού του τίτλου του προϋπολογισμού. Για πρακτικούς λόγους και με βάση το περιορισμένο μέγεθος των σχετικών πόρων, το δοκιμαστικό σχέδιο περιορίστηκε σε 4 κράτη μέλη στα οποία η αναδιάρθρωση των κλάδων άνθρακα και χάλυβα είχε τις σοβαρότερες συνέπειες.

Προκειμένου να μεγιστοποιηθεί η αποτελεσματικότητα σε σχέση με το κόστος και να επιτευχθεί υψηλός βαθμός μόχλευσης, κρίθηκε ότι ένας μηχανισμός παροχής εγγυήσεων αποτελούσε την πλέον ενδεδειγμένη λύση. Μερικά ήδη υπάρχοντα ταμεία παροχής εγγυήσεων, όπως είναι ο «Μηχανισμός εγγυήσεων υπέρ των ΜΜΕ», τον οποίον διαχειρίζεται το Ευρωπαϊκό Ταμείο Επενδύσεων (ΕΤΕ) και ο οποίος λειτουργεί στο πλαίσιο της «Πρωτοβουλίας για την ανάπτυξη και την απασχόληση» [4], είχαν ήδη αποδειχθεί αποτελεσματικά.

[4] Απόφαση του Συμβουλίου 98/347/ΕΚ της 19.5.1998, ΕΕ L 155, 29.5.1998, σελ. 43.

Από συζητήσεις με το Ευρωπαϊκό Ταμείο Επενδύσεων και με την Ευρωπαϊκή Τράπεζα Επενδύσεων (ΕΤΕπ) προέκυψε ότι τα εν λόγω ιδρύματα ήταν απρόθυμα να αναλάβουν τη διαχείριση ενός εξειδικευμένου ταμείου τέτοιου μεγέθους. Για τον λόγο αυτό αναζητήθηκε ένας εταίρος με μη κερδοσκοπικό προσανατολισμό ο οποίος να έχει την ικανότητα αλλά και τη βούληση να διαχειρισθεί ένα τέτοιο ταμείο. Εκτός από το ΕΤΕ και την ΕΤΕπ, πραγματοποιήθηκαν επαφές με αρκετές ενώσεις και εταιρείες στον τομέα του άνθρακα [5] αλλά αρνήθηκαν και αυτές τη συγκεκριμένη προσφορά συνεργασίας.

[5] Π.χ. CESCO (Ευρωπαϊκή Ένωση Στερεών Καυσίμων), Gesamtverband des deutschen Steinkohlebergbaus, Έσση και RAG Coal International, Έσση.

Το Σεπτέμβριο του 2000 επετεύχθη αρχική προσωρινή συμφωνία σχετικά με τη διαχείριση του Ταμείου Εγγυήσεων με την EUROFER [6], η έδρα της οποίας βρίσκεται στις Βρυξέλλες.

[6] Η EUROFER οριζόταν ρητώς διαχειρίστρια του σχεδίου στο πρώτο άρθρο της απόφασης PE/2000/2821 της Επιτροπής της 22ας Δεκεμβρίου 2000.

Η EUROFER ήταν η πιο ρεαλιστική επιλογή λόγω της ευρείας εκπροσώπησής της, της μακρόχρονης πείρας της σχετικά με τη διαχείριση μεγάλων σχεδίων, συμπεριλαμβανομένων αυτών που συγχρηματοδοτούνται από την Ευρωπαϊκή Επιτροπή, και της ικανότητάς της να συνεργάζεται με έμπειρους ενδιαμέσους οργανισμούς στον λίαν εξειδικευμένο τομέα που καλύπτεται από το σχέδιο.

2.3 Στάδια εφαρμογής του «Ταμείου Εγγυήσεων EUROFER»

Μετά την επίσημη έγκριση της εν λόγω πρότασης εφαρμογής με την απόφαση PE/2000/2821 της Επιτροπής της 22ας Δεκεμβρίου 2000 [7], υπεγράφη η «Πιστωτική και διαχειριστική συμφωνία» (ΠΔΣ) μεταξύ της Επιτροπής και της EUROFER, στις 29 Μαρτίου 2001. Τον Απρίλιο του 2001 η Επιτροπή μεταβίβασε την πρώτη δόση των χρημάτων (1,5 εκατ. EUR) στο λογαριασμό καταπιστεύματος της EUROFER που είχε δημιουργηθεί γι' αυτόν το σκοπό. Η εναπομένουσα δόση του μισού εκατομμυρίου EUR μεταβιβάστηκε τον Σεπτέμβριο του 2002.

[7] Δεν έχει δημοσιευθεί στην Επίσημη Εφημερίδα.

Σύμφωνα με τις διατάξεις της ΠΔΣ, η EUROFER συμφώνησε να χορηγεί εγγυήσεις για τη μερική κάλυψη δανείων ή επενδύσεων μετοχικού κεφαλαίου από μέρους ενδιάμεσων χρηματοπιστωτικών οργανισμών (ΕΧΟ) σε καινοτόμες ΜΜΕ σε περιφέρειες όπου πραγματοποιείται αναδιάρθρωση της βιομηχανίας στους κλάδους άνθρακα και χάλυβα. Οι ακόλουθες τέσσερις ΕΧΟ επελέγησαν από την EUROFER και εγκρίθηκαν από την Επιτροπή κατ' εφαρμογή της παραγράφου 7 της ανακοίνωσης που επισυνάπτεται στην απόφαση PE/200/2821 της Επιτροπής της 22ας Δεκεμβρίου 2000:

1. SODIE France

2. SODIE S.A. Belgium

3. UK Steel Enterprise Limited

4. Venture Capital Dortmund GmbH ("Dortmund Project").

Οι συμφωνίες-πλαίσια μεταξύ της EUROFER και αυτών των ΕΧΟ υπογράφτηκαν τον Οκτώβριο/Νοέμβριο του 2001. Οι πρώτες εγγυήσεις χορηγήθηκαν από την EUROFER τον Φεβρουάριο του 2002 και οι τελευταίες τον Σεπτέμβριο του 2003.

3. εταιροι του σχεδιου

Η καλή φήμη της EUROFER και το επιτυχημένο ιστορικό των ΕΧΟ που συμμετέχουν συνέβαλαν στη λήψη της απόφασης της Επιτροπής να εφαρμόσει το σχέδιο με αυτό τον τρόπο και με αυτούς τους εταίρους.

3.1 Η ΕUROFER

Η Ευρωπαϊκή Συνομοσπονδία Βιομηχανιών Σιδήρου και Χάλυβα (EUROFER) ιδρύθηκε το 1976. Τα μέλη και τα συνδεδεμένα μέλη της είναι εταιρείες χάλυβα και εθνικές ομοσπονδίες χάλυβα σε όλη την Ευρωπαϊκή Ένωση και στις χώρες της κεντρικής και ανατολικής Ευρώπης.

Η EUROFER αντιπροσωπεύει το 95% της συνολικής παραγωγής ακατέργαστου χάλυβα στην ΕΕ. Τα συνδεδεμένα μέλη στις χώρες της κεντρικής και ανατολικής Ευρώπης αντιστοιχούν στο 95% της συνολικής παραγωγής χάλυβα στη συγκεκριμένη περιφέρεια.

Οι στόχοι της EUROFER είναι η συνεργασία μεταξύ των εθνικών ομοσπονδιών και εταιρειών σε όλα τα ζητήματα που συμβάλλουν στην ανάπτυξη της ευρωπαϊκής βιομηχανίας χάλυβα, καθώς επίσης η εκπροσώπηση των κοινών συμφερόντων των μελών της έναντι τρίτων, ιδίως των ευρωπαϊκών θεσμικών οργάνων και άλλων διεθνών οργανισμών.

Η EUROFER διαθέτει σημαντική πείρα και αποδεδειγμένα προσόντα όσον αφορά τον χειρισμό μεγάλων σχεδίων, όπως το:

" Πρόγραμμα Υποστήριξης Επιχειρήσεων"

(Ενίσχυση προσαρμογής για τις ομοσπονδίες χάλυβα της κεντρικής και ανατολικής Ευρώπης ενόψει της προσχώρησης των χωρών τους στην Ευρωπαϊκή Ένωση)

Περίοδος: Ιούλιος 2000 - Ιούνιος 2002

Συνολικός προϋπολογισμός: 1.100.000 EUR

Συνεισφορά ΕΚ: 880.000 EUR

" Διαχείριση της αλλαγής και των ανθρώπινων πόρων"

(Μελέτη σε συνεργασία με τους κυριότερους παραγωγούς χάλυβα της Ευρώπης, που διερευνά τις διεργασίες αλλαγής που εμφανίστηκαν στον κλάδο και με ποιον τρόπο οι διεργασίες αυτές επηρέασαν εποικοδομητικά το διάλογο μεταξύ των εργοδοτών και του εργατικού δυναμικού στην ευρωπαϊκή βιομηχανία χάλυβα)

Περίοδος: Δεκέμβριος 1996 - Ιούνιος 2000

Συνολικός προϋπολογισμός: > 450.000 EUR

Συνεισφορά ΕΚ: 300.000 EUR

3.2 Ενδιάμεσοι Χρηματοπιστωτικοί Οργανισμοι (ΕΧΟ)

3.2.1 SODIE France

Η SODIE France [8] συνεστήθη το 1983 και είναι θυγατρική της USINOR. Σήμερα ανήκει κατά 55% στη USINOR [9] και κατά 45% σε μια τράπεζα [10]. Η δραστηριότητά της είναι η ανασυγκρότηση, δηλαδή η χορήγηση χρηματοδοτικής και πρακτικής συμβουλευτικής υποστήριξης, κυρίως σε ΜΜΕ/εκκινήσεις επιχειρήσεων, καθώς και υποστήριξης κατάρτισης και απόκτησης προσόντων σε μισθωτούς ή άνεργους. Από το 1983 η SODIE έχει υποστηρίξει περίπου 8.000 εταιρείες, και οι εταιρείες αυτές δημιούργησαν περισσότερες από 100.000 θέσεις απασχόλησης. Παράλληλα, δόθηκε βοήθεια σε 20.000 σχεδόν μισθωτούς ή άνεργους στο πλαίσιο των προσπαθειών τους για κινητικότητα και κατάρτιση.

[8] Sociιtι pour le dιveloppement de l'industrie et de l'emploi.

[9] Μέσω της SODISID, θυγατρικής που ανήκει καθ' ολοκληρίαν στην USINOR.

[10] Caisse des Dιpτts et Consignations, μέσω της θυγατρικής της SCET.

Σήμερα, η SODIE συνεργάζεται στη Γαλλία και το Βέλγιο με διάφορες κρατικές αρχές σε όλα τα επίπεδα και με εταιρείες όλων των μεγεθών σε περισσότερες από 30 περιφέρειες απασχόλησης. Διαθέτει μακροσκελή κατάλογο πελατών, όπου περιλαμβάνονται πόλεις, υπουργεία και μεγάλες εταιρείες όπως η ALCATEL και η IBM.

3.2.2 SODIE Belgium

Η SODIE Belgium είναι πρόσφατα ιδρυθείσα θυγατρική της SODIE France. Ιδρύθηκε μετά από την αγορά του 75% του μετοχικού κεφαλαίου της COCKERILL-SAMBRE SA από την USINOR. Αποστολή της είναι η δημιουργία 4.000 νέων θέσεων απασχόλησης στη Βαλονία. Αυτό θα επιτευχθεί κυρίως με την υποστήριξη ΜΜΕ, π.χ. με τη χορήγηση δανείων με μειωμένο επιτόκιο.

3.2.3 UK Steel Enterprise Limited (UKSE)

Η UK Steel Enterprise Limited (UKSE) είναι ιδιωτική εταιρεία που ειδικεύεται στην υποστήριξη της ανασυγκρότησης. Είναι θυγατρική που ανήκει καθ' ολοκληρίαν στην CORUS Group plc και ιδρύθηκε το 1975 από την πρώην British Steel plc.

Για περισσότερα από 25 χρόνια έχει διαθέσει σε 2.400 ΜΜΕ περισσότερα από 50 εκατ. £ (80,6 εκατ. EUR) για χρηματοδότηση, από τα οποία 39 εκατ. £ (62,9 εκατ. EUR) είχαν τη μορφή δανείων ή μετοχικού κεφαλαίου, ενώ το υπόλοιπο διατέθηκε υπό άλλες μορφές.

Συνολικά, δόθηκε άμεση βοήθεια σε περισσότερες από 3.700 επιχειρήσεις με τη μορφή χρηματοδότησης ή χώρου εργασίας, σε ορισμένες δε περιπτώσεις και με τα δύο. Εκτιμάται ότι αυτές οι επιχειρήσεις δημιούργησαν περισσότερες από 60.000 νέες θέσεις απασχόλησης. Επιπλέον, οι επιχειρήσεις που έλαβαν βοήθεια από οργανισμούς που ιδρύθηκαν από την UKSE στις αρχές της δεκαετίας του 1980 εκτιμάται ότι δημιούργησαν τουλάχιστον 50.000 πρόσθετες θέσεις απασχόλησης.

3.2.4 Venture Capital Dortmund GmbH ("Dortmund Project")

Το Dortmund Project (αναπτυξιακό πρόγραμμα για το Ντόρτμουντ) είναι μια εταιρική σχέση δημόσιου-ιδιωτικού τομέα που χρηματοδοτείται και διοικείται από τον δήμο του Ντόρτμουντ σε συνεργασία με ιδιωτικές εταιρείες (π.χ. Thyssen Krupp), εταιρείες επιχειρηματικού κεφαλαίου, «αγγέλους επιχειρήσεων» και εταιρείες παροχής συμβουλών. Στόχος της είναι η ανασυγκρότηση του Ντόρτμουντ και της γύρω περιοχής ώστε να μετατραπεί από κέντρο παραδοσιακής βαριάς βιομηχανίας σε κέντρο της Νέας Οικονομίας (ηλεκτρονικό εμπόριο, τεχνολογία πληροφορικής, τεχνολογία μικροσυστημάτων).

Τα μέτρα που προβλέπονται και άρχισαν να εφαρμόζονται το 2000 περιλαμβάνουν την ανάπτυξη υπαρχουσών και νέων εταιρειών, με την παροχή σε αυτές πρόσβασης σε δάνεια, επιχειρηματικά κεφάλαια, χώρους και προσωπικό με υψηλά προσόντα, την πρόσκληση εταιρειών του εξωτερικού να επενδύσουν και να ιδρύσουν επιχειρήσεις στην υπόψη περιφέρεια, τη βελτίωση της υποδομής και την παροχή στήριξης στους τομείς του μάνατζμεντ και της υλικοτεχνικής υποδομής.

Η Venture Capital Dortmund GmbH είναι εταιρεία περιορισμένης ευθύνης και θυγατρική της Stadtsparkasse Dortmund, που ενεργεί ως τράπεζα-εταίρος στο πλαίσιο του Dortmund Project. Αν και ιδρύθηκε σχετικά προσφάτως, η Venture Capital Dortmund (VCD) GmbH μπορεί να βασιστεί στην πείρα της Stadtsparkasse Dortmund στον τομέα της χρηματοδότησης ΜΜΕ, που έχει συσσωρευθεί επί περισσότερα από 30 χρόνια λειτουργίας. Από την έναρξη των επιχειρηματικών δραστηριοτήτων της το 2000, η VCD έχει επενδύσει περίπου 7,7 εκατ. EUR σε 10 περίπου εταιρείες.

Όλες οι εταιρείες που χρηματοδοτούνται από την VCD πρέπει να ανταποκρίνονται στον συνήθη ορισμό των ΜΜΕ. δίνεται ιδιαίτερη προσοχή στις ΜΜΕ στον τομέα της τεχνολογίας πληροφορικής, των τηλεπικοινωνιών, της τεχνολογίας μικροσυστημάτων, της ρομποτικής και της βιοτεχνολογίας. Το μέσο μέγεθος των επενδύσεων μετοχικού κεφαλαίου που πραγματοποιεί η VCD είναι μεταξύ 256.000 EUR και 511.000 EUR.

4. μεσα εφαρμογησ

4.1 Η Πιστωτική και Διαχειριστική Συμφωνία (ΠΔΣ) μεταξυ τησ Ευρωπαϊκής Επιτροπής και τησ EUROFER

Η EUROFER διέθετε πλήρη διακριτική ευχέρεια όσον αφορά την απόρριψη ή την έγκριση επιμέρους αιτήσεων για τη χορήγηση εγγύησης. Κάθε κίνδυνος που καλύπτεται μερικά από εγγύηση της EUROFER πρέπει να αναλαμβάνεται από κοινού με τον ΕΧΟ. Η EUROFER πληροφόρησε την Επιτροπή σχετικά με όλες τις δραστηριότητές της όσον αφορά το Ταμείο Εγγυήσεων, περιλαμβανομένης της παράδοσης αντιγράφων όλων των σχετικών εγγράφων και των παραστατικών του λογαριασμού καταπιστεύματος.

Η περίοδος διαθεσιμότητας για τις εγγυήσεις διήρκησε επί δύο σχεδόν έτη και έληξε τον Σεπτέμβριο του 2003. Η Επιτροπή αποζημίωσε τη EUROFER για τις υπηρεσίες που παρέσχε βάσει της ΠΔΣ, καταβάλλοντάς της κατ' αποκοπή αμοιβή διαχείρισης, που δεν μπορούσε να υπερβεί το 5% των όντως δεσμευθέντων κεφαλαίων. Το Ταμείο Εγγυήσεων θα έχει εκκαθαρισθεί πλήρως το αργότερο μέχρι το 2012.

Η ΠΔΣ περιέχει διατάξεις για την υποβολή εκθέσεων, τον λογιστικό έλεγχο, την παρακολούθηση και τον έλεγχο, όπου περιλαμβάνεται το δικαίωμα του Ελεγκτικού Συνεδρίου των Ευρωπαϊκών Κοινοτήτων να διενεργεί τους λογιστικούς ελέγχους του στους χώρους της EUROFER και των ΕΧΟ, καθώς και στους χώρους οποιουδήποτε τελικού αποδέκτη.

4.2 Οι Συμφωνίες Εγγύησης μεταξυ της EUROFER και των Ενδιάμεσων Χρηματοπιστωτικών Οργανισμών (ΕΧΟ)

Οι συμφωνίες αυτές είναι συμφωνίες-πλαίσια που ορίζουν τους όρους και τις προϋποθέσεις της εταιρικής σχέσης και της συνεργασίας για το υπό εξέταση σχέδιο μεταξύ της EUROFER και των ΕΧΟ.

Μεταξύ άλλων, στις συμφωνίες αυτές ορίζεται το ποσοστό εγγύησης, το ανώτατο όριο εγγύησης και το ανώτατο χαρτοφυλάκιο (δανείων ή επενδύσεων μετοχικού κεφαλαίου) που καλύπτεται μερικά από εγγυήσεις της EUROFER. Το μέγιστο μέγεθος ενός χαρτοφυλακίου που καλύπτεται μερικά από εγγυήσεις της EUROFER ανέρχεται σε περίπου 3.333.000 EUR ανά ΕΧΟ [11]. Οι ΕΧΟ μπορούν να κάνουν χρήση εγγυήσεων της EUROFER δωρεάν.

[11] Το ποσό αυτό υπολογίζεται με βάση το ανώτατο όριο εγγύησης που είναι 500.000 EUR ανά ΕΧΟ. Δεδομένου ότι το ανώτατο όριο εγγύησης ορίζεται στις συμφωνίες χορήγησης εγγύησης ως το 15% του χαρτοφυλακίου, το χαρτοφυλάκιο υπολογίζεται με τη διαίρεση του ποσού των 500.000 EUR με το 15 (= 33.333,33) και πολλαπλασιάζοντας το πηλίκο με το 100 (= 3.333.333). Λόγω των ιδιαίτερων χαρακτηριστικών του χαρτοφυλακίου, το ανώτατο όριο για το Σχέδιο Ντόρτμουντ έχει προσδιορισθεί ως το 30% μέγιστου χαρτοφυλακίου ύψους 1.666.667 ευρώ. "Ανώτατο όριο εγγύησης" σημαίνει το ανώτατο ποσό των υποχρεώσεων πληρωμής της EUROFER στο πλαίσιο εγγυήσεων της EUROFER, εκπεφρασμένο ως ποσοστό του χαρτοφυλακίου και ως ονομαστικό ποσό. Το ποσό των 500.000 ευρώ προκύπτει από τη διαίρεση του συνολικού ποσού των 2.000.000 ευρώ δια του 4, πράγμα που σημαίνει ότι ένα τέταρτο του ποσού αυτού αναλογεί σε καθέναν από τους τέσσερις ΕΧΟ. "Χαρτοφυλάκιο" σημαίνει το συνολικό ποσό του αρχικού κεφαλαίου των δανείων ή των επενδύσεων μετοχικού κεφαλαίου που χορηγεί ένας ΕΧΟ σε ΜΜΕ και τα οποία καλύπτονται από εγγυήσεις της EUROFER.

Η συμφωνία χορήγησης εγγύησης μεταξύ της EUROFER και εκάστου ΕΧΟ περιλαμβάνει επίσης διατάξεις σχετικά με τους λογιστικούς ελέγχους, την υποβολή εκθέσεων και τον έλεγχο.

4.3 Οι Εγγυήσεις (Εγγυητικές Επιστολές)

Για να λάβουν εγγυητική κάλυψη για δάνεια που χορηγούνται ή για επενδύσεις μετοχικού κεφαλαίου που πραγματοποιούνται σε επιλέξιμες ΜΜΕ, οι ΕΧΟ έπρεπε να υποβάλουν στη EUROFER αιτήσεις για την παροχή εγγύησης. Η EUROFER χορηγούσε τις εγγυήσεις η ίδια αλλά για λογαριασμό της Επιτροπής σε βάση καταπιστεύματος. Για όλα τα σχέδια για τα οποία έχουν υποβληθεί αιτήσεις έχουν υποβληθεί ανά τακτά χρονικά διαστήματα εκθέσεις στην Επιτροπή. Όλες οι εγγυήσεις θα λήξουν το αργότερο επτά χρόνια από την ημερομηνία της συμφωνίας δανειοδότησης ή την ημερομηνία πραγματοποίησης της επένδυσης μετοχικού κεφαλαίου, και οπωσδήποτε όχι αργότερα από τον Μάρτιο του 2010.

Για να είναι επιλέξιμα για εγγυήσεις της EUROFER, τα δάνεια ή οι επενδύσεις μετοχικού κεφαλαίου πρέπει να πληρούν τις ακόλουθες προϋποθέσεις:

α) Ο τελικός αποδέκτης πρέπει να είναι ΜΜΕ [12].

[12] Όπως ορίζεται στο παράρτημα της σύστασης της Επιτροπής 96/280/EΚ (ΕΕ L 107, 30.4.1996, σελ. 4).

β) Η ΜΜΕ πρέπει να είναι εγκατεστημένη σε κράτος μέλος της ΕΕ.

γ) Η ΜΜΕ πρέπει να είναι εγκατεστημένη σε περιφέρεια όπου πραγματοποιείται αναδιάρθρωση της βιομηχανίας στους κλάδους άνθρακα και χάλυβα.

δ) Η ΜΜΕ πρέπει να παρουσιάζει κάποιο βαθμό καινοτομίας.

ε) Η χρηματοδότηση που καλύπτεται τελικά από την εγγύηση της EUROFER πρέπει να χρησιμοποιείται για νέο σχέδιο ή για νέα επένδυση. Αποκλείεται ρητά η επιλεξιμότητα για οποιοδήποτε είδος αναδιάρθρωσης χρηματοοικονομικών υποχρεώσεων.

στ) Σκοπός της χρηματοδότησης που καλύπτεται τελικά από την εγγύηση της EUROFER πρέπει να είναι, άμεσα ή έμμεσα, η δημιουργία νέων θέσεων απασχόλησης εντός της περιόδου ισχύος της εκάστοτε εγγύησης της EUROFER.

ζ) Η ελάχιστη διάρκεια του δανείου ή της επένδυσης μετοχικού κεφαλαίου είναι τρία χρόνια.

4.4 ο λογαριασμοσ καταπιστευματοσ

Τον Απρίλιο του 2001 η Επιτροπή μεταβίβασε την πρώτη δόση των σχετικών χρημάτων (1,5 εκατ. EUR) στον λογαριασμό καταπιστεύματος της EUROFER που είχε δημιουργηθεί γι' αυτόν τον σκοπό. Το υπόλοιπο μέρος των χρημάτων (500.000 EUR) καταβλήθηκε τον Σεπτέμβριο του 2002. Ο λογαριασμός καταπιστεύματος εμφανίζεται στα βιβλία της EUROFER. Ο λογαριασμός τηρείται σε ευρώ και χρησιμοποιείται αποκλειστικά για συναλλαγές που σχετίζονται με τον συγκεκριμένο μηχανισμό. Η EUROFER καταχωρεί πάραυτα στον λογαριασμό καταπιστεύματος κάθε συναλλαγή που σχετίζεται με τον μηχανισμό.

Τα στελέχη της EUROFER που είναι επιφορτισμένα με τους λογιστικούς ελέγχους οφείλουν να συντάξουν έκθεση βάσει ελεγμένων στοιχείων με αντικείμενο τους λογαριασμούς που τηρούνται και αφορούν υφιστάμενες εγγυήσεις. Η ΓΔ ECFIN καταρτίζει τριμηνιαίες οικονομικές εκθέσεις για τα στοιχεία που παρέχει η EUROFER. Τα σχετικά οικονομικά στοιχεία γνωστοποιούνται στη ΓΔ BUDGET.

5. Παρακολούθηση του Σχεδίου

Η Επιτροπή παρακολουθεί τις δραστηριότητες της EUROFER τις σχετικές με τη διαχείριση του ταμείου με βάση ένα πρόγραμμα παρακολούθησης παρόμοιο με τα προγράμματα παρακολούθησης για ήδη υπάρχοντα ανάλογα ταμεία. Τέτοια ανάλογα ταμεία είναι π.χ. ο μηχανισμός εγγυήσεων υπέρ των ΜΜΕ, που λειτουργεί στο πλαίσιο της «Πρωτοβουλίας για την ανάπτυξη και την απασχόληση», και ο «Μηχανισμός εκκίνησης ΕΜΤ», τα οποία αμφότερα τα διαχειρίζεται το ΕΤΕ [13]. Εκτός από την εξέταση των εκθέσεων και των παραστατικών του λογαριασμού καταπιστεύματος που λαμβάνει από την EUROFER, η Επιτροπή θα πραγματοποιεί αποστολές παρακολούθησης στην EUROFER, τους ΕΧΟ και επιλεγμένους τελικούς αποδέκτες, αφού όμως το σχέδιο θα έχει φθάσει σε ικανοποιητικό στάδιο προόδου. Τέτοιου είδους επισκέψεις έχουν προγραμματισθεί για το 2004.

[13] Βλέπε το σημείο 2.2 παραπάνω. απόφαση 98/347/EΚ του Συμβουλίου της 19.5.1998, ΕΕ L 155, 29.5.1998, σελ. 43.

6. αποτελεσματα

6.1 χρησιμοποιηση των κεφαλαιων

Μέχρι τις 30 Σεπτεμβρίου 2003, είχαν παραληφθεί 136 αιτήσεις και είχαν χορηγηθεί από τη EUROFER 127 εγγυήσεις στις τέσσερις χώρες που έχουν επιλεγεί στο πλαίσιο του προγράμματος EUROFER. Μέχρι σήμερα έχουν υπάρξει μόνο τρεις περιπτώσεις αθέτησης υποχρεώσεων. Εννιά αιτήσεις χορήγησης εγγύησης απορρίφθηκαν, διότι δεν πληρούσαν τις προϋποθέσεις επιλεξιμότητας.

Έχει ήδη χρησιμοποιηθεί το 99,73% των σχετικών κεφαλαίων, ποσοστό που αντιστοιχεί συνολικά σε χαρτοφυλάκιο ύψους 11.635.581 EUR. Το 35% του συνολικού χαρτοφυλακίου έχει χρησιμοποιηθεί από τη Sodie Belgium, το 14% από την S-Venture Capital Dortmund GmbH, το 28% από τη Sodie France και το 23% από τη UK Steel Enterprise Ltd.

Τα χαρακτηριστικά της χρηματοδότησης ποικίλλουν από τον έναν ΕΧΟ στον άλλον. Σε ό,τι αφορά τα δάνεια (προς επιχειρήσεις της Γαλλίας, του Ηνωμένου Βασιλείου και του Βελγίου), η μέση διάρκειά τους είναι τα 5 έτη. Στο Ηνωμένο Βασίλειο, οι επιχειρήσεις ενδιαφέρονται για δάνεια μικρότερης διάρκειας (ως επί το πλείστον 3 έτη), οι βελγικές επιχειρήσεις προτιμούν τα δάνεια μεγαλύτερης διάρκειας (κατά κανόνα μέχρι 7 έτη), ενώ οι γαλλικές επιχειρήσεις ζητούν ως επί το πλείστον να συνάψουν δάνεια πενταετούς διάρκειας. Προκειμένου για τις πέντε γερμανικές επιχειρήσεις, η χρηματοδότηση στην περίπτωσή τους είχε τη μορφή της επένδυσης μετοχικού κεφαλαίου.

Αξίζει να σημειωθεί ότι ένας μηχανισμός χορήγησης εγγυήσεων παράγει συνήθως καλό αποτέλεσμα μόχλευσης, γεγονός που έχει αποδειχθεί ιδίως από την εφαρμογή διαφόρων προγραμμάτων, όπως ο «Μηχανισμός εγγυήσεων υπέρ των ΜΜΕ» [14].

[14] Ο συντελεστής μόχλευσης για το σύνολο των ενδιάμεσων οντοτήτων στο πλαίσιο του «Μηχανισμού εγγυήσεων υπέρ των ΜΜΕ» στις 30 Σεπτεμβρίου 2003 ήταν 13.5.

6.2 καταταξη των δικαιουχων

Τα πρώτα αποτελέσματα του υπό εξέταση δοκιμαστικού σχεδίου καταδεικνύουν ότι η επέκταση δραστηριοτήτων που υπήρχαν ήδη υπερέβη τη δημιουργία νέων δραστηριοτήτων. Τριάντα έξι εγγυήσεις αποσκοπούσαν στη σύσταση επιχειρήσεων, ενώ ογδόντα οκτώ χρησιμοποιήθηκαν για την ανάπτυξη δραστηριοτήτων. Δεκαέξι επιχειρήσεις συστήθηκαν στο Βέλγιο, δεκατέσσερις στη Γαλλία, πέντε στο Ηνωμένο Βασίλειο και μία στη Γερμανία.

Οι δικαιούχοι, στην πλειονότητά τους, ήταν επιχειρήσεις πολύ μικρού ή μικρού μεγέθους. Μόνο δέκα δικαιούχοι ήταν επιχειρήσεις μεσαίου μεγέθους, και οι πέντε από αυτές έχουν την έδρα τους στη Γαλλία.

Στην περίπτωση τριών εκ των κρατών μελών (Γαλλία, Ηνωμένο Βασίλειο και Βέλγιο) οι σημαντικότερες δραστηριότητες αφορούν τους τομείς της βιομηχανικής παραγωγής και των υπηρεσιών, ενώ στη Γερμανία τα πλείστα σχέδια εμπίπτουν στον τομέα της τεχνολογίας.

Η βιομηχανική παραγωγή καλύπτει ευρύ φάσμα δραστηριοτήτων, ιδίως δε τη χαλυβουργία, την επεξεργασία μετάλλων, την κατασκευή ηλεκτρολογικού εξοπλισμού και τη μεταποίηση τροφίμων.

Παρόλα αυτά, οι τομείς δραστηριότητας ποικίλλουν από χώρα σε χώρα. Στο Ηνωμένο Βασίλειο, το Βέλγιο και τη Γερμανία, είναι πολυάριθμες οι επιχειρήσεις οι οποίες είναι προσανατολισμένες προς τη νέα τεχνολογία, ενώ στη Γαλλία η παραδοσιακή επεξεργασία μετάλλων παραμένει σημαντική δραστηριότητα.

Γενικά, τα αποτελέσματα καταδεικνύουν ότι το είδος δραστηριότητας που δημιουργείται εξακολουθεί να συνδέεται στενά με τη χαλυβουργία. Οι νεοσύστατες ΜΜΕ έχουν απορροφήσει το εργατικό δυναμικό στις οικείες περιφέρειες και το έχουν αξιοποιήσει με σκοπό την ανάπτυξη νέων δραστηριοτήτων διαμέσου της διαθέσιμης τεχνογνωσίας.

Όπως είναι φυσικό, οι περιφέρειες που στοχεύονται από το υπό εξέταση δοκιμαστικό σχέδιο δεν είναι από αυτές που προσελκύουν με ευχέρεια καινοτόμες επιχειρήσεις προηγμένης τεχνολογίας. Ως εκ τούτου, οι ΕΧΟ έχουν λάβει επίσης υπόψη το στοιχείο της δημιουργίας θέσεων απασχόλησης.

6.3 δημιουργια θεσεων απασχολησησ

Από τα στοιχεία που διέθεσε η UK Steel Enterprise Ltd σχετικά με τη δημιουργία θέσεων απασχόλησης προέκυψε ότι μέχρι σήμερα έχουν δημιουργηθεί στο Ηνωμένο Βασίλειο 67 θέσεις απασχόλησης από τις 382 που προβλεπόταν να δημιουργηθούν. Η SODIE Belgium δήλωσε ότι δημιουργήθηκαν 226 νέες θέσεις απασχόλησης, πράγμα που σημαίνει ότι, ήδη στο παρόν πρώιμο στάδιο υλοποίησης του σχεδίου, έχει επιτευχθεί κατά 40% η πρόβλεψη για τη δημιουργία θέσεων απασχόλησης. Σε ό,τι αφορά τη SODIE France, μέχρι σήμερα έχουν δημιουργηθεί 150 θέσεις απασχόλησης από τις 625 που προβλέπει ο σχεδιασμός. Αναφορικά με τη Venture Capital Dortmund, δημιουργήθηκαν 55 θέσεις απασχόλησης από τις 101 που αναμενόταν να δημιουργηθούν. Παρόλα αυτά, πρέπει να επισημανθεί πως κατά το τελευταίο δίμηνο χορηγήθηκε σημαντικός αριθμός εγγυήσεων, με αποτέλεσμα να μην είναι δυνατή ακόμη η αποτίμηση της συνολικής δημιουργίας θέσεων απασχόλησης, η οποία αναμένεται να αυξηθεί περαιτέρω.

6.4 αθετησεισ υποχρεωσεων

Από τότε που τέθηκε σε εφαρμογή το πρόγραμμα EUROFER έχουν υπάρξει τρεις περιπτώσεις αθέτησης υποχρεώσεων. Ειδικότερα, υπήρξαν δύο πτωχεύσεις επιχειρήσεων στην περίπτωση της UK Steel Enterprise Ltd και μία πτώχευση στην περίπτωση της Sodie France. Στο Ηνωμένο Βασίλειο, το ποσό εγγύησης που καταβλήθηκε για τις δύο περιπτώσεις αθέτησης υποχρεώσεων ήταν 197.523 EUR και στη Γαλλία 20.000 EUR, με αποτέλεσμα το σχετικό συνολικό ποσό έως σήμερα να ανέρχεται σε 217.523 EUR, ισοδυναμώντας με το 1,8% του συνολικού χαρτοφυλακίου (11.635.581 EUR).

Πρέπει να υπογραμμισθεί ότι, προφανώς, τα στοιχεία για τις αθετήσεις υποχρεώσεων δεν είναι δυνατό να θεωρηθούν οριστικά.

7. αξιολογηση

Η αξιολόγηση του Ταμείου Εγγυήσεων της EUROFER η οποία έχει πραγματοποιηθεί από το σύνολο των εταίρων του προγράμματος (Επιτροπή, EUROFER, μετέχοντες ΕΧΟ) κατέδειξε την επιτυχή υλοποίηση του υπό εξέταση δοκιμαστικού σχεδίου σε κοινοτικό, εθνικό και τοπικό επίπεδο. Η ανάθεση σε τρίτο της διαχείρισης του ταμείου περιορίζει σημαντικά την εμπλοκή της Επιτροπής, η οποία ασκεί κυρίως καθήκοντα παρακολούθησης, γεγονός που συνεπάγεται την εξοικονόμηση διοικητικών και διαχειριστικών πόρων. Ο προϋπολογισμός ύψους 2 εκατομμυρίων EUR κάλυψε χαρτοφυλάκιο 127 δανείων, των οποίων το συνολικό ποσό ανήλθε σε σχεδόν 12 εκατομμύρια EUR. Ωστόσο, είναι σκόπιμο να επισημανθεί ότι το υπόψη δοκιμαστικό σχέδιο προϋποθέτει ότι η Επιτροπή και οι μετέχοντες εταίροι θα φροντίσουν για την παρακολούθηση των εργασιών που σχετίζονται με το σχέδιο μέχρι την αποπληρωμή και των τελευταίων δανείων το έτος 2012 το αργότερο.

Σε ό,τι αφορά τη EUROFER και τους μετέχοντες ενδιάμεσους χρηματοπιστωτικούς οργανισμούς, η προστιθέμενη αξία του υπόψη δοκιμαστικού σχεδίου αποδεικνύεται από την επέκταση των διαθέσιμων δυνατοτήτων χρηματοδότησης. Ειδικότερα, έχει επισημανθεί ότι η ικανότητα παροχής εγγυήσεων για νέα και καινοτόμα σχέδια παρουσιάζει το πρόσθετο πλεονέκτημα της στήριξης επιχειρήσεων οι οποίες θα δυσκολεύονταν να εξεύρουν εναλλακτική χρηματοδότηση. Θετικά αξιολογείται επίσης το γεγονός ότι η διαδικασία που ακολουθείται για τη λήψη εγγύησης από τη EUROFER είναι αποτελεσματική και λιγότερο γραφειοκρατική.

Πρέπει να επισημανθεί και πάλι ότι οι προϋποθέσεις που ισχύουν για τον καινοτόμο χαρακτήρα των προς επιλογή μικρομεσαίων επιχειρήσεων δεν εφαρμόστηκαν σε όλες τις περιπτώσεις από τους ενδιάμεσους οργανισμούς, αφενός, διότι τούτο ήταν ανέφικτο λόγω περιφερειακών χαρακτηριστικών και, αφετέρου, επειδή οι ΕΧΟ ασχολούνταν συγχρόνως με την παράμετρο της δημιουργίας θέσεων απασχόλησης.

8. συμπερασμα

Το Ταμείο Εγγυήσεων της EUROFER έχει επιτύχει τους επιδιωκόμενους στόχους του και συνεπώς μπορεί να θεωρηθεί ένα επιτυχημένο δοκιμαστικό σχέδιο. Στο πλαίσιο της αντιμετώπισης συνεχιζόμενων προβλημάτων που σχετίζονται με την αναδιάρθρωση των περιφερειών παραγωγής άνθρακα και χάλυβα στην Ευρωπαϊκή Ένωση και στα νέα κράτη μέλη, η συνεργασία με εξειδικευμένους, έμπειρους εταίρους έχει αποδειχθεί ότι επηρεάζει θετικά την υλοποίηση από ΜΜΕ σχεδίων που συνεπάγονται τη δημιουργία θέσεων απασχόλησης.

Η κατά σχεδόν 100% αξιοποίηση του ταμείου αποδεικνύει την αυξημένη ζήτηση από πλευράς ΜΜΕ για χρηματοδοτική στήριξη στις επιλεγείσες περιφέρειες της ΕΕ οι οποίες επηρεάζονται από τη βιομηχανική αναδιάρθρωση των κλάδων άνθρακα και χάλυβα.

Εντούτοις, το ερώτημα κατά πόσον το υπόψη δοκιμαστικό σχέδιο είναι σκόπιμο να μετεξελιχθεί σε πλήρες πρόγραμμα χρήζει διερεύνησης. Από τη μια πλευρά, ο προσανατολισμός ενός μέσου σε συγκεκριμένους στόχους μπορεί να επιτρέψει την εστίαση των κονδυλίων σε περιφέρειες και τομείς που θεωρείται ότι έχουν προτεραιότητα, όπως συνέβη στην υπό εξέταση περίπτωση. Από την άλλη πλευρά, η πείρα από το υπό εξέταση δοκιμαστικό σχέδιο κατέδειξε ότι η έμφαση σε συγκεκριμένες περιφέρειες σε συνδυασμό με τον κλάδο προηγμένης τεχνολογίας ήταν υπερβολικά περιορισμένη για να επιτευχθούν οι επιθυμητοί στόχοι. Πρέπει να επισημανθεί ότι για τις συγκεκριμένες περιφέρειες και κλάδους είναι δυνατή η αξιοποίηση και άλλων υφιστάμενων μηχανισμών και προγραμμάτων, των οποίων οι προϋποθέσεις επιλεξιμότητας παρέχουν ευρύτερη κάλυψη. Ειδικότερα, το πολυετές πρόγραμμα για τις επιχειρήσεις και την επιχειρηματικότητα, ιδίως κατά το σκέλος του που αφορά τις μικρομεσαίες επιχειρήσεις και καλύπτει την περίοδο 2001-2005 (MAP) [15] καλύπτει ήδη τις προαναφερθείσες προϋποθέσεις. Λαμβάνοντας υπόψη τις παρατηρήσεις του Ευρωπαϊκού Κοινοβουλίου στον προϋπολογισμό του 2000, δεν ήταν δυνατή η αποφυγή μερικών αλληλεπικαλύψεων με υφιστάμενους μηχανισμούς. Παρόλα αυτά, οι έμπειροι και εξειδικευμένοι ενδιάμεσοι χρηματοπιστωτικοί οργανισμοί του υπό εξέταση σχεδίου EUROFER πρέπει να θεωρούνται κατάλληλα χρηματοπιστωτικά ιδρύματα στο πλαίσιο των προγραμμάτων που υπάρχουν ήδη.

[15] Απόφαση του Συμβουλίου 2000/819/ΕΚ της 20.12.2000, ΕΕ L 333/84, 29.12.2000.

Η πολιτική της Επιτροπής εξακολουθεί να ευνοεί τους μηχανισμούς γενικού χαρακτήρα, οι οποίοι οδηγούν σε ορατότητα και σε οικονομίες κλίμακας κατά την παρακολούθηση και διαχείριση προγραμμάτων. Κατά συνέπεια, η Επιτροπή δεν εισηγείται την παράταση του υπό εξέταση δοκιμαστικού σχεδίου με νέο προϋπολογισμό και με νέα νομική βάση.

Παράρτημα

Β5-504 Μέτρα υπέρ της σταδιακής ενσωματώσεως των δραστηριοτήτων που χρηματοδοτούνται βάσει της ΕΚΑΧ στο γενικό προϋπολογισμό [16]

[16] ΕΕ L 40, 14.2.2000, σελ. 980-981: Ευρωπαϊκό Κοινοβούλιο 2000/81/ΕΚ, ΕΚΑΧ, Ευρατόμ, οριστική έκδοση του γενικού προϋπολογισμού της Ευρωπαϊκής Ένωσης για το οικονομικό έτος 2000.

Παρατήρηση στον προϋπολογισμό του 2000

Νέο άρθρο

Ψήφισμα του Ευρωπαϊκού Κοινοβουλίου της 15ης Νοεμβρίου 1996 για την ενσωμάτωση των δραστηριοτήτων ΕΚΑΧ στον προϋπολογισμό της Ευρωπαϊκής Ένωσης (ΕΕ C 362, 1.12.1996, σελ. 327).

Ψήφισμα του Συμβουλίου της 21ης Ιουνίου 1999 σχετικά με τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα (ΕΕ C 190, 7.7.1999, σελ. 1).

Η υπόψη πίστωση προορίζεται για τη χρηματοδότηση μέτρων που αποσκοπούν στη διευκόλυνση της μεταβάσεως από τις δραστηριότητες που κατά παράδοση χρηματοδοτούνται από τον προϋπολογισμό ΕΚΑΧ στα προγράμματα που υφίστανται στο γενικό προϋπολογισμό, με έμφαση στα Διαρθρωτικά Ταμεία και την έρευνα. Αποσκοπεί συγκεκριμένα να στηρίξει μέτρα τα οποία, λόγω του ειδικού χαρακτήρα τους, δεν ευρίσκουν ακόμη αντιστοιχία στα κοινοτικά προγράμματα.

Στόχος είναι η μέσω ευρωπαϊκών κέντρων ενημέρωσης και κέντρων αναμετάδοσης πληροφοριών προαγωγή της δημιουργίας καινοτόμων επιχειρήσεων (ΜΜΕ) που σχετίζονται με τη μετατροπή των βιομηχανιών στους τομείς του άνθρακα και του χάλυβα (φυτώρια επιχειρήσεων, προσφορά βιομηχανικών εργαλείων και διευκολύνσεις χρηματοδότησης προς τους μισθωτούς που τελούν υπό επανακατάρτιση), ιδίως στα πεδία του περιβάλλοντος, της υγείας και της ασφάλειας στην εργασία.

Αποσκοπεί επίσης να ευνοήσει πρωτοβουλίες, που ει δυνατόν αναπτύσσονται στο πλαίσιο ίσης συμμετοχής (εργοδοτών-εργαζομένων), στα πεδία της πληροφόρησης, της κατάρτισης και της ψυχαγωγίας στις επιχειρήσεις, ιδίως σε θέματα προσαρμογής του χρόνου εργασίας συνεπεία αναδιαρθρώσεων.

Κατά την επιλογή των δικαιούχων των εν λόγω σχεδίων, η Επιτροπή αποδίδει προτεραιότητα σε περιφέρειες όπου πραγματοποιείται βιομηχανική αναδιάρθρωση στους κλάδους άνθρακα και χάλυβα, μη εξαιρουμένων των υποψήφιων χωρών.

Το 2001, η Επιτροπή θα υποβάλει στο Ευρωπαϊκό Κοινοβούλιο έκθεση σχετικά με τα αποτελέσματα των σχεδίων της και σχετικά με τις δραστηριότητες που άντλησαν χρηματοδότηση από τις παρούσες πιστώσεις.